דלית אל-כרמל

דַלְיַת אֶל-כַּרְמֶל (בערבית: دالية الكرمل, תעתיק מדויק: דאלית אלכרמל), המכונה גם בקיצור "דליה", היא מועצה מקומית דרוזית במחוז חיפה בישראל. כ-97% מהתושבים (נכון לסוף 2021) הם דרוזים. שטח השיפוט שלה הוא 10,201 דונם. היא הוכרזה כמועצה מקומית בשנת 1951. דלית אל-כרמל שוכנת על הכרמל, בלב פארק הכרמל.

היסטוריה 

היישוב נקרא על שם הכרמים המקיפים אותו ("דאליה" בערבית היא גפן), ויש אומרים שמקור השם הוא דלת הכרמל זה עורף הכרמל כמו שנכתב בשיר השירים "דלת ראשך.." שפירושו החלק האחורי של הראש. ההתיישבות הדרוזית במקום החלה בתקופת שלטונו של האמיר הלבנוני פח'ר א-דין השני במחצית הראשונה של המאה ה-17.

לפי סקר הכפרים משנת 1945 נאמדה אוכלוסיית הכפר ב-2,060 תושבים ושטחי אדמותיו השתרעו על פני 31,730 דונמים (מתוכם 1,736 בבעלות יהודים ו-10,253 שטחים ציבוריים).

בשנת 2003, במסגרת תוכנית משרד הפנים לאיחוד רשויות מקומיות ברחבי הארץ, אוחדה המועצה המקומית של דליית אל-כרמל עם זו של עספיא, ויחד הן נקראו עיר הכרמל. האיחוד נוצר חרף התנגדות של חלק גדול מהתושבים.

בנובמבר 2008 אישרה הכנסת חוק המבטל את האיחוד, ומשיב את המצב לקדמותו החל מ-1 בדצמבר 2008. העירייה המאוחדת שנוהלה תחת ועדה קרואה בראשות גבי אופיר פורקה ובחירות חדשות למועצה העצמאית התקיימו ב-18 באוגוסט 2009, ובהן נבחר לראשות המועצה כרמל נסראלדין. עקב מצבה הכלכלי הרעוע נמצאה דלית אל כרמל בשנת 2010 בהסדר הבראה. בשנת 2013 נבחר רפיק חלבי לראש המועצה המקומית, באוקטובר 2018 נבחר לכהונה נוספת רפיק חלבי לראש המועצה המקומית.

אוכלוסייה

דתות 
נכון ל-2021, לפי נתוני הלשכה המרכזית לסטטיסטיקה, כ-96.8% מהתושבים בדלית אל כרמל הם דרוזים, וכ-2.8% מהתושבים הם ערבים-מוסלמים.

אתרים בעלי עניין 

 מקאם הנביא אבו אברהים, מתחם מקודש לאחד מנביאי הדרוזים
 בית המורשת הדרוזית ע"ש השייח' יוסף נסראלדין ובו מוזיאון
 בית אוליפנט משמש כבית "יד לבנים הדרוזים". נבנה בשנת 1884 כבית הקיץ של לורנס אוליפנט. התגורר בו גם מזכירו של אוליפנט ומחבר "התקווה", נפתלי הרץ אימבר. בשנת 1981 יזם חבר הכנסת של "הליכוד", אמל נסראלדין, את הקמת בית "יד לבנים" במקום. המבנה משמש לאירועי תרבות ונערך בו בכל שנה טקס אזכרה לחללים הדרוזים שנפלו במלחמות ישראל.

קישורים חיצוניים

 המועצה המקומית דאלית אל כרמל אתר רשמי
 
 דליית אל-כרמל, באתר משרד התיירות

הערות שוליים 

ישראל: מועצות מקומיות
יישובים דרוזיים בישראל
הכרמל
ישראל: מועצות מקומיות במחוז חיפה
רכס הכרמל: יישובים
יישובים שהוקמו במאה ה-17